W swojej lětušej dowolowej seriji předstajamy wosoby, kotrež na někajkežkuli wašnje stawizny zachowuja, zo starožitnosće zběraja a je zdźěla zjawnosći spřistupnjeja.
We Łomsku pola Njeswačidła napadnje rjenje hladany štyristronski Panachec statok. 1929 bě so tam Měrćin Panach narodźił. Doma zeznajomi so na 28 hektarow wulkim kuble hižo jako dźěćo z ćežkim ratarskim dźěłom. Tehdy Łomšćenjo tež hišće přewažnje serbowachu. W Njeswačanskej šuli to dowolene njebě. 62lětny syn Manfred je wot njeho lubosć k ratarjenju zdźědźił, byrnjež spočatnje powołanje blidarja nawuknył. Runja nanej wobhladuje wón jako winowatosć, pozdźišim generacijam zachować, kak běchu ratarjo něhdy pola wobdźěłali a skót zastarali, ale tež, kotre nałožki běchu pěstowali.
Nowa Wjeska (BW/SN). Jedyn z wjerškow k 400. róčnicy prěnjeho naspomnjenja Noweje Wjeski bě minjeny pjatk literarno-hudźbny wječor pola Dyrlichec. Něhdźe sto wjesnjanow a zajimcow je na njón přišło, kaž hłownaj organizatoraj Jurij Šołta a Mikławš Dyrlich zdźělataj.
Kulow (AK/SN). Spalowska pohrjebnišćowa kapałka je nimale dosaněrowana. Tole podšmórny nawoda twarskeho wotrjada Kulowskeho měšćanskeho zarjadnistwa Stephen Rachel na wčerawšim posedźenju měšćanskeje rady. „Mulerjo dyrbjachu někotre dodatne dźěła wukonjeć. Wobmjetk tuchwilu schnyje“, wón rozłoži. „Róšty wokoło twarjenja nětko zaso wotstronimy. Kapałka ma nowe wokna, zachodne durje zaso zapowěsnu.“ Po móžnosći w septembru ma cyła naprawa dočinjena być.
Derje postupuje přetwar Kulowskeje Krabatoweje zakładneje šule. „Třěcha je nimale dosaněrowana“, praji Stephen Rachel. Za 111 000 eurow dósta nadawk domjaca třěchikryjerska firma Schlegel & Koplanski. Tak mjenowane hłowne twarske dźěła při ponowjenju třěchi přewza Łazowska firma Stramke. Tónle nadawk ma wobjim 22 000 eurow. Nimo toho w šuli tepjenski a rozdźělowanski system dospołnje ponowja. Tole wobstara za 140 000 eurow Žitawska instalaciska firma. Wona je hižo za zarjadnišća Swobodneho stata Sakskeje dźěłała a ma dobre referency, Rachel podšmórny.
Lipšćanske myto spožčene
Lipsk. Lětuše Lipšćanske myto za swobodu a přichod medijow dóstanjetaj Deniz Yücel a Aslı Erdoğan. Tole zdźěla medijowa załožba Lutowarnje dźensa w Lipsku. Myto je 30 000 eurow hódne. Němsko-turkowski žurnalist Deniz Yücel sedźi „teroroweje propagandy“ dla w turkowskim jastwje. Awtorku a publicistku Aslı Erdoğan tam „našćuwanja ludu“ dla tohorunja přesćěhuja.
Wapnuja lěsy
Žitawa. Wot dźensnišeho na sakske lěsy wapno sypaja, zo bychu w nich přiběracemu kisnjenju pódy wobarali. Kaž wobswětowe ministerstwo zdźěla, maja helikoptery cyłkownje 20 000 tonow wapna na 6 600 hektarow lěsa rozdźělić. Tajke naprawy přewjeduja mjeztym wot 1980tych lět. Potrjechene su nimo Rudnych horin a Vogtlanda mjez druhim tež Žitawske horiny.
Zemski wolij a płun namakali
Jedne awto pokradnyli, dwě nic
Budyšin. W nocy na wutoru běchu paduši awtow w Budyskej Strowotnej studni po puću. Z Nageloweje zhubi so slěbrobarbny VW Golf Plus z hamtskim čisłom BZ-MC 277. Hódnotu pjeć lět stareho jězdźidła trochuje jeho wobsedźer na 10 000 eurow. Na Gagarinowej běchu so njeznaći podarmo prócowali VW Golf GTI kaž tež VW Tiguan pokradnyć. Do Golfa drje so woni zadobychu, motor zaswěćić pak so jim njeporadźi. Při tamnym jězdźidle zwrěšćichu skućićeljo hižo na durjach. Přiwšěm nasta na woběmaj wosobowymaj awtomaj cyłkowna wěcna škoda něhdźe 2 000 eurow.
W Bóščanskej gmejnje mějachmy minjene dny luby wopyt z čěskeje partnerskeje gmejny Srbsko, 35 kilometrow sewjerozapadnje Prahi. Njedźelu we wobłuku folklorneho festiwala běchu naši přećeljo do Chrósćic dojěli. Zhromadnje z nimi wobhladachmy sej swjedźenski ćah a galaprogram kulturnych skupin. Wječor dorosćeni domoj wotjědźechu, dźěći pak wostachu hišće něšto dnjow w swójbach we Łusču, Dobrošicach a Jaseńcy.
Konjacy sportowy centrum Lipowa wyšina w Hornjej Boršći na kromje Budyšina pyta w Hornjej Łužicy po wšěm zdaću swojeho runjeća. 17 hektarow wulki areal ze swětłej jěchanskej halu a městnom za 75 koni wobsteji hakle wot lěta 2002 a słuša dźensa k najlěpšim jěchanskim centrumam Němskeje. To ma Andreas Busch, kiž hromadźe ze swojim bratrom Ralfom zawod nawjeduje, čorne na běłym. Hromadźe z dźewjeć dalšimi jěchanskimi připrawami doby Lipowa wyšina loni dorostowe wubědźowanje, na kotrymž bě so nimale 300 jěchanskich dworow wobdźěliło.
Zhorjelc (UM/SN). Rózborske lětanišćo bórze předaja. To je Zhorjelski wokrjesny sejmik na swojim minjenym posedźenju schwalił. Nowy wobsedźer budźe předewzaće Delon Automotive tzwr, wotnožka chinskeho koncerna Bejing WKW Automotive, kotrež chce na ležownosći awtomobilowu twornju natwarić. Zjawna debata wo tym žana njebě. Ze swojim rozsudom sćěhowaše wokrjesny sejmik poručenje zaměroweho zwjazka lětanišćo, kotryž ležownosć wobhospodarja.
Prěni twarski wotrězk wopřijima dotalne jako lětanišćo wužiwane ležownosće. Něhdźe 162 hektarow wulki areal su na připowěsnjenej karće jako „hnydom wužiwajomny“ deklarowali, dokelž wobsedźi jón zaměrowy zwjazk. Druhi twarski wotrězk wobsteji z „rozšěrjenych płonin“, kotrež su tohorunja we wobsydstwje zwjazka. Třeći twarski wotrězk su přenajate a ze solarnymi modulemi wobtwarjene ležownosće. Cyłkownje jedna so wo 365 hektarow.
szl_Latn szl_Latn szl_Latn pol_Latn szl_Latn slv_Latn szl_Latn kab_Latn pol_Latn nya_Latn szl_Latn ces_Latn szl_Latn szl_Latn szl_Latn szl_Latn